Blase Joseph Cupich

**Blase Joseph Cupich** (uttales: *SOO-pitch*) (født 19. mars 1949 i Omaha i Nebraska) er en amerikansk prelat i den katolske kirke i USA er erkebiskop av Chicago. Han var før det den sjette katolske biskop i Spokane fra 2010, hvor han overtok etter William Stephen Skylstad. Før dette hadde han vært biskop i Rapid City siden 1998, hvor han ble etterfulgt av Robert Dwayne Gruss. 
## Liv og virke
### Bakgrunn
Blase Joseph Cupich, barn fra en familie med ni barn, studerte først filosofi ved University of St. Thomas i Minnesota. Som alumnus ved Pontifical North American College i Roma studerte han katolsk teologi ved Det pavelige universitet Gregoriana fra 1971 til 1975. Han ble uteksaminert fra Catholic University of America med en grad i sakramentalteologi i 1979 og fikk doktorgrad i 1987 med avhandlingen *«Advent in the Roman Tradition: An Examination and Comparison of the Lectionary Readings as Hermeneutical Units in Three Periods»*.
### Prest
Daniel Eugene Sheehan, erkebiskop av Omaha, ordinerte ham til prest den 16. august 1975. Han var deretter pastor i mange år. Fra 1981 til 1987 tjenestegjorde Cupich som sekretær for den apostoliske nuntius i Washington, D.C. Fra 1989 til 1996 var han rektor for Det pavelige kollegiet Josephinum i Columbus i Ohio, det eneste pavelige kollegiet utenfor Roma.
### Biskop av Rapid City
Pave Johannes Paul II utnevnte ham til biskop av Rapid City den 7. juli 1998. Han ble ordinert til biskop av Harry J. Flynn, erkebiskop av Saint Paul og Minneapolis, den 21. september 1998. Medkonsekrerende var Elden Francis Curtiss, erkebiskop emeritus av Omaha, og Charles Joseph Chaput, O.F.M.Cap., erkebiskop av Denver.
### Biskop av Spokane
Den 30. juni 2010 utnevnte pave Benedikt XVI ham til biskop av Spokane; han ble innsatt i embetet den 3. september 2010.

### Erkebiskop av Chicago
Den 20. september 2014 ble han utnevnt til den niende erkebiskop av Chicago etter at hans forgjenger, kardinal Francis Eugene George fratrådte på grunn av sykdom samme dag. Den erfarne vatikanjournalisten John L. Allen sa at utnevnelsen er et uttrykk for at pave Frans' endringer hadde nådd USA, og at det amerikanske landskapet var endret.

### Kardinal
I konsistoriet den 19. november 2016 utnevnte pave Frans ham til kardinalprest i kardinalkollegiet, med titulærkirken *[[San Bartolomeo all'Isola]].*

Som erkebiskop av Chicago talte kardinal Cupich den 29. januar 2017 om et *«mørkt øyeblikk i amerikansk historie»* i lys av presidentordre 13769. Han insisterte på at president Trumps ordre utgjorde en politikk som diskriminerer muslimer. Unntak ble gitt for kristne og ikke-muslimske minoriteter, «men ikke for muslimske flyktninger som søker å redde sine liv.»

I januar 2021 kritiserte Joseph Cupich gratulasjonsbrevet som ble utstedt av erkebiskop José Gómez, president for Den amerikanske bispekonferanse, på dagen for innsettelsen av president Joe Biden. I brevet, i tillegg til gratulasjonene, detaljerte Gómez kritikken fra de katolske biskopene angående Bidens politikk. Gomez beskrev Bidens støtte til liberal abortpolitikk og hans holdning til kjønnsspørsmål som *«en alvorlig trussel mot fellesskapet»*. Cupich kalte brevet en *«ugjennomtenkt uttalelse»*, spesielt siden de andre biskopene ikke hadde kunnet samarbeide om det. Han sa at dette var uvanlig og demonstrerte strukturelle problemer i bispekonferansen som måtte tas tak i.

I etterkant av verdenssynoden advarte Cupich mot marginalisering av personer fra LGBTQ-miljøet og sa:*«Vi bør lytte til dem og ikke anta at vi vet hvordan de forstår Kirkens lære. [...] De har ikke bare noe å motta, men også noe å gi, som vi bør anerkjenne og ønske velkommen.»*

Etter pave Frans' død deltok kardinal Cupich i konklaven i 2025 som valgte pave Leo XIV.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Kardinal Costantino Patrizi Naro (1798-1876) *1828
* Kardinal Lucido Maria Parocchi (1833-1903) *1871
* Pave Pius X (1835-1914) *1884
* Pave Benedikt XV (1854-1922) *1907
* Pave Pius XII (1835-1958) *1917 
* Kardinal Francis Joseph Spellman (1889-1967) *1932
* Kardinal Terence James Cooke (1921-1983) *1965
* Biskop Howard James Hubbard (1938-2023) *1977
* Erkebiskop Harry Joseph Flynn (1933-2019) *1986
* Kardinal *Blase Joseph Cupich* (1949-) *2010

## Referanser